Akademisk skriving

Å skrive akademiske tekster av den typen man skriver på Blindern er annerledes enn mye annen tekst. Akademisk skriving skiller seg ut fra andre type tekster i skriveprosessen, både gjennom struktur, språk og stil, skriveprosessen og formelle krav.

Når man skriver akademiske tekster er det viktig at man holder seg nøytral og faglig. Det vil si at man bør unngå å bruke jeg-form. I innledning og avslutning kan man skrive jeg, men (som hovedregel) er det den eneste gangen det er greit. Videre er det viktig at man ikke er for bastant i sine påstander. Man bør unngå å skrive at «sånn er det», da kan man heller skrive «man kan forstå det slik eller man kan forstå det slik». Gjennom drøfting kan man få frem flere ulike ståsteder ved å presentere flere og gjerne motstridende teorier – og det viktigste i en akademisk tekst er at du viser evne til å se ting fra flere sider og reflektere rundt det du selv skriver.

I akademiske tekster er det viktig å få fram hvor man har hentet informasjonen man bruker til å bygge opp argumenter, enten det er hentet fra pensumbøker, leksikon, avisartikler eller forskningsartikler. En god akademisk oppgave kjennetegnes ved bevisst bruk av sentrale og vitenskapelige kilder, og bygger videre på eksisterende kunnskap. Etter en påstand skal det altså alltid henvises til **kilder** (jmf formelle krav). Akademiske tekster er ikke stedet for å lansere egne ideer, eller synsing. Man trenger ikke å henvise til kilder etter hver eneste setning, her må man bruke skjønn. Det viktige er at det man skriver skal være etterprøvbart, og det skal være enkelt for leser å finne frem til hvor du har ulike påstander fra.

Kilder kan vises til enten som sitat eller som indirekte sitat/parafrasering:

Direkte sitat: *«*Studenter (og forskere) innenfor samfunnsfag og humanistiske fag må skrive innenfor en akademisk sjanger. Særtrekket ved denne sjangeren er *drøfting*» (Førland, 1996, s.11)*.*
Indirekte sitat: Førland (1996, s. 11) hevder at alle studenter innenfor samfunnsfag og humaniora må lære seg den akademiske sjangeren, som kjennetegnes av drøfting.

(indirekte sitering bør brukes mest, ved at man skriver om påstander i pensumtekster)

**Bruk av ulike referansestiler, se** [**www.sokogskriv.no**](http://www.sokogskriv.no)

En **disposisjon** er en oversikt eller plan over hovedpunktene i oppgaven. Den gjør strukturen tydelig og hjelper deg å jobbe målrettet med emnet. Start oppgaveskrivingen med å lage en disposisjon over punktene du har med i oppgaven, slik at du får en oversikt over argumentene du vil bruke og den sikrer at oppgaven henger sammen.

**Innledning og avslutning**

For å mestre akademisk skriving, er det viktig å øve seg på å skrive **gode innledninger og avslutninger.** En god innledning og avslutning bedrer også oppgavens struktur. Innledningen skal fange leserens oppmerksomhet og gi en ramme og plan for oppgaven, mens avslutningen skal oppsummere oppgavens hovedpunkter og vise refleksjon og selvstendighet rundt oppgavens tema.

Det må være god sammenheng mellom innledningen og avslutningen; les derfor gjennom innledningen din før du skriver avslutningen slik at du er sikker på at disse delene henger sammen. Det ideelle er at innledning og avslutning henger sammen, at leseren får en følelse av det er en sammenheng der innledning og avslutning danner "en ring" rundt besvarelsen.

**Innledning** – hvordan skape en innledning som fanger leserens oppmerksomhet samtidig som den er presis og beskrivende?

* De første setningene i innledningen bør «fange leseren» ved å enten aktualisere temaet du skriver om, sette temaet inn i en historisk kontekst, eller ved å bruke sitater eller aktuelle situasjoner som kan illustrere det du skal skrive om i oppgaven. Innledningen skal være en «appetittvekker» som skal gjøre leseren nysgjerrig på oppgaven.
* Innledningen skal presentere viktige elementer og avgrensninger ved problemstillingens tema/undertemaer. En presis problemstillingen som er knyttet til sentrale deler av pensum er avgjørende for en god vurdering av oppgaven. Dersom du har valgt en spesiell vinkling på emnet, bør du begrunnet valget ditt innledningsvis. I noen innledninger bør man også begrunne hvorfor man har valgt dette temaet eller denne problemstillingen.
* Den siste delen av innledningen skal inneholde en disposisjon over hele oppsettet for oppgaven: hvordan du skal gå fram for å besvare problemstillingen. Hvis oppgaven er omfattende, bør du også nevne i hvilken rekkefølge du har tenkt å ta opp hovedpunktene. «Først vil jeg gjøre rede for …, videre vil jeg drøfte…»
* Innledningens lengde avhenger av oppgavens lenge: ca ½ side for en femsiders oppg.

**Oppsummering og konklusjon** – hvordan lage en avslutning som presiserer de viktigste punktene i oppgaven, svarer på problemstillingen og viser evne til refleksjon?

En avslutning er en oppsummering av oppgavens hovedpunkter som belyser problemstillingens hovedtema. Her oppsummeres alle hovedpunktene som belyser problemstillingens hovedtema og sentreringspunkter, eventuelt med en liten konklusjon dersom det passer med problemstillingen.

Avslutningen skal ikke inneholde noen nye punkter. Derimot kan det være lurt å komme med en kort oppsummering av det du har sagt. Du kan også trekke slutninger, markere ditt eget standpunkt eller komme med en oppfordring – alt etter hva som er hensikten med presentasjonen. Ofte kan man ikke gi klare svar på problemstillingen, og det er derfor viktig å vise refleksjon og selvstendighet rundt hva man har funnet ut gjennom oppgaven.

Slutten av en stil skal gi leseren en følelse av å ha nådd et mål, og hoveddelene av stilen skal bygge opp til avslutningen. Det er ofte naturlig å runde av med å gå tilbake til utgangspunket og konkludere. Det vil si å komme med en logisk slutning av det de enkelte momentene har ledet opp til. Det kan for eksempel gjøres ved å formulere svaret på oppgaven i et nøtteskall.

Hoveddelen i oppgaven er det viktigste, og utgjør ca 4 sider av en femsiders oppgave. Hoveddelen består både av en redegjørelse – hvor man gjør greie for de viktigste elementene for oppgaven (eksempelvis forklare de historiske årsakene til den franske revolusjonen før man drøfter dets konsekvenser) og en drøftingsdel hvor man analyserer og diskuterer ulike sider ved oppgaveteksten.

En hoveddel bør inneholde disse elementene, men kan gis ulik plass. Det viktigste er at man viser evne til å diskutere en sak fra flere sider og reflektere rundt det man finner. Et tips er å lese fagbeskrivelser for å se hva som vektlegges mest i faget for å få en god karakter ☺

1. Redegjørelse/bakgrunn for oppgaven
2. Argumenter for
3. Argumenter mot
4. Refleksjon rundt drøftingen